b'\n_START_ARTICLE_\nKnji\xc5\xbenica Akademije za glasbo\n_START_SECTION_\nZgodovina\n_START_PARAGRAPH_\nZa\xc4\x8detki Akademije za glasbo segajo v leto 1919, ko je Glasbena matica v Ljubljani odprla konservatorij, ki je nudi vi\xc5\xa1jo stopnjo glasbene izobrazbe. Leta 1939 je bila ustanovljena Glasbena akademija, ki se je leta 1946 preimenovala v Akademijo za glasbo._NEWLINE_Prvotni fond knji\xc5\xbenice je predstavljalo gradivo knji\xc5\xbenice dru\xc5\xa1tva oziroma \xc5\xa1ole Glasbene matice. Leta 1952 je akademija pridobila velik del Arhiva Glasbene matice. Arhiv Glasbene matice je bil ustanovljen leta 1872 hkrati z dru\xc5\xa1tvom. Po zbranem notnem gradivu je veljal za najve\xc4\x8djega v Sloveniji in tedanji Jugoslaviji. Vseboval je veliko slovenske, slovanske in tuje baro\xc4\x8dne, klasi\xc4\x8dne, romanti\xc4\x8dne in sodobne literature ter zbirko portretov slovenskih skladateljev. Knji\xc5\xbenica Akademije za glasbo kot njegova naslednica predstavlja bogato tradicijo in je rezultat razvojnih stopenj glasbenega \xc5\xa1olstva v Ljubljani._NEWLINE_Osnovni fond je obsegal 1.584 enot notnega gradiva in knjig. Leta 1985 se je Akademija za glasbo preselila iz prostorov na Gosposki ulici v zgradbo Sti\xc5\xa1kega dvorca na Starem trgu. S tem je knji\xc5\xbenica pridobila ve\xc4\x8dji prostor in novo opremo. Ve\xc4\x8dno gradiva so predstavljale partiture, parti, parti za in\xc5\xa1trumente ali/in glasove in spremljevalna glasbila. Leta 1996 je knji\xc5\xbenica nabavila novo zvo\xc4\x8dno in ra\xc4\x8dunalni\xc5\xa1ko opremo, kar je omogo\xc4\x8dilo novo postavitev gradiva, preureditev obstoje\xc4\x8dih katalogov in vklju\xc4\x8ditev v sistem COBISS.\n_START_SECTION_\nGradivo\n_START_PARAGRAPH_\nKnji\xc5\xbenica zbira, hrani in posreduje gradivo s podro\xc4\x8dja glasbe, glasbene teorije, glasbene pedagogike, glasbene zgodovine, diplomske in magistrske naloge ter doktorske disertacije. Poudarek je na notnem in avdio-vizualnem gradivu. Knji\xc5\xbenica hrani tudi veliko zbirko gramofonskih plo\xc5\xa1\xc4\x8d, ki se pove\xc4\x8duje predvsem z darovi. Hrani tudi dragoceno zbirko 144 risb slovenskih skladateljev Sa\xc5\xa1e \xc5\xa0antla ter podarjene rokopise dolgoletnega dekana in profesorja na Oddelku za kompozicijo Lucijana Marije \xc5\xa0kerjanca._NEWLINE_Gradivo je v prostem dostopu. Razporejeno je po sistemu UDK. Gradivo je razdeljeno na posamezne skupine: godala (violina, viola, violon\xc4\x8delo, kontrabas, kitara, koncerti), instrumenti s tipkami (klavir, \xc4\x8dembalo, orgle, koncerti), sakralna glasba, opere, samospevi, arije, komorna glasba, zborovsko petje, glasba za otroke, glasbena analiza, oblikoslovje, kompozicija, izvajalska praksa, teorija glasbe, partiture in parti, etnomuzikologija, zgodovina glasbe, glasbena pedagogika, diplome, magistrske naloge, disertacije, priro\xc4\x8dniki, revije. Knji\xc5\xbenica nudi 24 naslovov serijskih publikacij, ki so v angle\xc5\xa1\xc4\x8dini, nem\xc5\xa1\xc4\x8dini, italijan\xc5\xa1\xc4\x8dini in franco\xc5\xa1\xc4\x8dini._NEWLINE_V zadnjih letih sta knji\xc5\xbeni\xc4\x8dni fond obogatili dve zapu\xc5\xa1\xc4\x8dini. Operna pevka Ksenija Vidali-\xc5\xbdebre je knji\xc5\xbenici poklonila 178 partitur, skladatelj Zvonimir Cigli\xc4\x8d pa je knji\xc5\xbenici poklonil obse\xc5\xbeno zbirko 819 CD-jev s podro\xc4\x8dja operne, simfoni\xc4\x8dne ter komorne glasbe.\n_START_SECTION_\nDejavnosti\n_START_PARAGRAPH_\nKnji\xc5\xbenica meri 63 m2. Nima \xc4\x8ditalnice. Za uporabnike je na voljo en ra\xc4\x8dunalnik. Knji\xc5\xbenica izdeluje bibliografije profesorjev Akademije za glasbo ter preko svetovnega spleta omogo\xc4\x8da dostop do vseh pomembnih podatkovnih baz s podro\xc4\x8dja glasbe in glasbene teorije. Sodeluje tudi z drugimi glasbenimi knji\xc5\xbenicami in glasbenimi arhivi ter medknji\xc5\xbeni\xc4\x8dno tudi izposoja svoje gradivo. Veliko notnega gradiva kupi oziroma si ga izposodi v tujini. Pri medsebojni izposoji gradiva sodeluje tudi z glasbenimi arhivi slovenskih orkestrov. Knji\xc5\xbenica vodi svoje gradivo s pomo\xc4\x8djo kataloga COBISS/OPAC. Na voljo ima tudi abecedni imenski listkovni katalog, ki pa vsebuje nepopolne stare kartoteke, zato se ga manj uporablja. Knji\xc5\xbenica sodeluje z Glasbeno zbirko NUK, arhivom RTV Slovenija in Slovensko filharmonijo.'